I en længere periode har grillbaren Ædedolken i Brønderslev snydt både kunder og medarbejdere. Flere medarbejdere har ikke fået løn og feriepenge, men efter Fagforeningen 3F er gået ind i sagen, har deres medlemmer nu endelig fået deres penge. - Det er fint at få pengene tilbage, det er vi selvfølgelig glade for, og for 3F's arbejde i den her sag. Der er jo ikke nogen, der vidste, om vi fik pengene tilbage, fordi det trak så langt ud, siger 54-årige Claus Hansen, som nåede at arbejde som madbud ved grillbaren i knap halvanden måned. Men pengene kommer ikke fra Ædedolken, men i stedet fra Lønmodtagernes Garantifond, som sikrer lønmodtageres udbetaling af løn, hvis en virksomhed lukker på grund af konkurs eller lignende. Samlet set har de udbetalt knap 159.000 kroner til de ni 3F'ere. Det oplyser 3F Midtvendsyssel og 3F Aalborg. Truede tidligere ansat Også den unge Nicklas Holm-Rasmussen, der nåede at arbejde for Ædedolken i halvanden måned, har fået erstatning. Det er han glad for, for det har været et 'underligt' forløb siden han sagde op i august 2022. Nicklas sagde op, fordi han ingen løn havde fået. Og opsigelsen gik godt - indtil en uge efter. - Den uge efter jeg sagde op, kom der på mail et erstatningskrav på 150.000 kroner. Han truede mig med, at han ville komme efter mig, og skrev, at jeg havde ødelagt hans butik, fortæller han. Beskeden chokerede 19-årige Nicklas. Heldigvis opdagede han, at flere andre ansatte også havde sagt op, og sammen gik de til 3F for at få hjælp. Selvom de tidligere medarbejdere nu har fået deres penge, er der en smule malurt i bægeret. Og det er fordi det er Lønmodtagernes Garantifond, der har måttet betale regningen og ikke virksomhedsejeren selv. - Ikke fordi man går efter en mand personligt, men han har trådt ved siden af og jokket i noget, og så er det andre, der skal betale pengene tilbage, siger Claus Hansen. Firmaet tvangsopløses Retten i Hjørring dømte ellers tidligere i år Ædedolken til at betale den manglende løn og feriepenge til de medarbejdere, som er blevet snydt. Beløbet skulle være betalt senest 3. marts 2023, men pengene kom aldrig. Grillbaren lukkede pludselig i november 2022 efter flere af de tidligere medarbejdere stod frem og fortalte om den manglende løn, samt at ejeren havde truet med at melde dem til politiet og store erstatningskrav. Kun et par måneder efter - 2. februar 2023 - blev selskabet Ædedolk ApS tvangsopløst. I Claus Hansens tilfælde stod han overfor et erstatningskrav på 125.000 kroner. Derfor sendte 3F Midtvendsyssel og 3F Aalborg sine medlemmers lønkrav til Lønmodtagernens Garantifond, men først nu er der kommet svar i forhold til penge. - Det har været en øv ting, og de første måneder har været lidt seje. Sker der ikke noget, og kommer der ikke noget nyt i sagen. Sådan en proces tager lang tid, og den har taget længere tid, end vi har regnet og håbet på, men vi har været gode til at snakke sammen, siger Claus Hansen og hentyder til, at ham og de ni andre 3F medlemmer har støttet sig opad hinanden gennem hele forløbet. Sagen startede allerede i august og har varet længere tid, end sådan en sag normalt ville, forklarer Claus Hansen. "En grim oplevelse" Gennem fagforeningen 3F har de nu fået pengene, og både Niklas Holm-Rasmussen og Claus Hansen har modtaget knap 10.000 kroner før skat fra Lønmodtagernes Garantifond. Men hos Claus Hansen vækker det ikke blot glæde, at have fået pengene. - Det har været en grim oplevelse, det er slet ikke det, som man havde forventet, siger Claus Hansen: - Men det, der måske er lidt trist, er, at ham, der har snydt og bedraget ikke bliver ramt. Det er det, der er lidt træls i det. Siden de ni nordjyske medlemmer har fået deres penge tilbage har de meldt ejeren af Ædedolken for chikane og trusler, men de ved ikke, hvad der nu skal ske. De har dog ikke hørt fra ejeren, siden sagen begyndte. - Jeg har ondt af ham, manden er stadig ung, og jeg synes det er sørgeligt, at man allerede er på sådan en vej, siger Claus Hansen. TV2 Nord har forsøgt at få en kommentar fra den tidligere indehaver af Ædedolken, Marius Moen Flytkjær, men uden held.
Ni nordjyske 3F-medlemmer blev truet med sagsanlæg og erstatninskrav af arbejdsgiver - nu har de selv fået pengene.